Efter tre års hård kamp mod kommunen og Familieretshuset har Mette Gramstrup Ratzer nu fået muligheden for at blive værge for sin 44-årige bror Hans, der er svært handicappet. Indtil onsdag havde Hans nemlig en værge, der blev beskikket af Familieretshuset for tre år siden. Og da Hans' familie fik sendt ansøgningen om værgemålet ind for sent, har det været umuligt at få vippet den beskikkede værge af pinden. Men efter TV2 Nord gennem to uger har afdækket, hvordan Mette Gramstrup Ratzer og hendes mor blev nægtet adgang til deres bror og søn Hans, selvom han var indlagt på Aalborg Universitetshospital i 25 dage, har værgen nu trukket sig. - Jeg er glad og positiv over, at værgen nu endelig har trukket sig, siger Mette Gramstrup Ratzer. Lægger sig fladt ned Ifølge sygehusledelsen var det værgen, der stod bag besøgsforbuddet, men TV2 Nord har afdækket, at det havde han ingen bemyndigelse til. Regionsrådsformanden Mads Duedahl (V) beklagede i går hele forløbet over for familien her på TV2 Nord. - Det er en rigtig ærgerlig sag, og for mig er det uforståligt, at familien ikke har fået lov at besøge deres nærmeste i så mange dage, sagde Mads Duedahl til TV2 Nord. Efter den beskikkede værge har trukket sig, er der nu åbnet op for, at Mette Gramstrup Ratzer endelig kan blive værge for sin bror. Ansøgningen er allerede indleveret til Familieretshuset, der udpeger værger i Danmark. - Nu håber jeg bare, at ansøgningen bliver behandlet hurtigt, og at jeg kan blive værge for Hans, for jeg er meget bekymret for hans tilstand. - Det har været frygteligt, at vi som familie har været holdt på afstand af Hans, og det håber vi nu bliver rettet op, hvis jeg bliver værge, siger Mette Gramstrup Ratzer. Værgemål indbringer halv million Alle danskere, der ikke er i stand til at træffe egne beslutning - enten på grund af handicap eller psykisk sygdom - kan få udpeget en værge. I visse tilfælde er værgen en såkaldt professionel værge, der kan have flere værgemål. Manden fra Himmerland, der indtil i går onsdag var værge for Mette Gramstrup Ratzers bror, har 71 værgemål ud over det omtalte værgemål. Det indbringer ham over en halv million kroner om året.
Mette Gramstrup Ratzer har fået nyt håb.